**Lyginamasis variantas**

PATVIRTINTA

Molėtų rajono savivaldybės tarybos

2019 m. rugsėjo 26 d.

sprendimu Nr. B1-190

**ATLYGINIMO UŽ IKIMOKYKLINIO IR PRIEŠMOKYKLINIO AMŽIAUS VAIKŲ IŠLAIKYMĄ IKIMOKYKLINIO UGDYMO ĮSTAIGOSE TVARKOS APRAŠAS**

**I SKYRIUS**

**BENDROSIOS NUOSTATOS**

1. Atlyginimo už ikimokyklinio ir priešmokyklinio amžiaus vaikų išlaikymą ikimokyklinio ugdymo įstaigose tvarkos aprašas (toliau - Aprašas) reglamentuoja atlyginimo dydį už vaikų, ugdomų pagal ikimokyklinio ir priešmokyklinio ugdymo programas, išlaikymą ikimokyklinio ugdymo įstaigose, lengvatų taikymą ir pateisinamų dokumentų lengvatoms taikyti priėmimą.

2. Aprašo tikslas - sudaryti sąlygas organizuoti vaikų maitinimą ikimokyklinio ugdymo įstaigose ir laiku gauti iš tėvų (globėjų) atlyginimą už vaikų išlaikymą.

**II SKYRIUS**

**ATLYGINIMO UŽ VAIKŲ IŠLAIKYMĄ NUSTATYMAS**

3. Vienos dienos maitinimo kaina pagal amžiaus grupes ir maitinimo rūšis:

|  |  |  |  |  |  |  |
| --- | --- | --- | --- | --- | --- | --- |
| Eil. Nr. | Grupės pavadinimas | Vienos dienos maitinimo kaina eurais | | | | |
| Pusryčių | Priešpiečių | Pietų | Vakarienės | Iš viso |
| 3.1. | Lopšelio | 0,60 | 0,38 | 0,88 | 0,64 | 2,50 |
| 3.2. | Darželio | 0,73 | 0,45 | 1,05 | 0,77 | 3,00 |

4. Tėvai (globėjai) moka 100 procentų nustatytos 1, 2, 3 arba 4 kartų per dieną maitinimo kainos atlyginimą už kiekvieną vaiko lankytą dieną.

5. Molėtų vaikų savarankiško gyvenimo namai už vaikų išlaikymą moka 100 procentų nustatytos 1, 2, 3 arba 4 kartų per dieną maitinimo kainos atlyginimą.

6. Kiekvieną mėnesį tėvai (globėjai) ir Molėtų vaikų savarankiško gyvenimo namai moka 7 eurų atlyginimą už kiekvieną į ikimokyklinio ugdymo įstaigą priimtą vaiką. Šios lėšos naudojamos ugdymo priemonėms, medžiagoms, inventoriui įsigyti. Ne mažiau kaip 50 procentų šių lėšų skiriama ugdymo priemonėms įsigyti. Jei ugdymo įstaiga neveikia, šio mokesčio mokėti nereikia. Karantino metu tėvai, vaikų nevedantys į ugdymo įstaigą, šio mokesčio nemoka. **Šio mokesčio nemoka ir vaikų tėvai (globėjai), atvykę į Lietuvos Respubliką iš Ukrainos dėl Rusijos Federacijos karinių veiksmų Ukrainoje, tol, kol jie įgys teisę gauti piniginę socialinę paramą pagal Lietuvos Respublikos piniginės socialinės paramos nepasiturintiems gyventojams įstatymą (nuo pašalpos skyrimo mėnesio)**. Jei vasaros metu tėvai vaikus veda į kitą ugdymo įstaigą, 7 eurų mokestis mokamas tai ugdymo įstaigai, į kurią vedami vaikai.“.

7. Tėvai (globėjai) pasirenka vieną savo vaikų maitinimo variantą arba, informavę auklėtoją, jį pakeičia kitu:

7.1. maitinimas 1 kartą per dieną;

7.2. maitinimas 2 kartus per dieną;

7.3. maitinimas 3 kartus per dieną;

7.4. maitinimas 4 kartus per dieną.

8. Ikimokyklinio ugdymo įstaiga tėvų prašymą pakeisti vaiko maitinimą kitu variantu tenkina ne vėliau kaip per 5 darbo dienas.

9. Jei vaikas ikimokyklinio ugdymo įstaigoje būna ne ilgiau kaip 4 val., jis gali būti ir nemaitinamas. Tokiu atveju tėvai (globėjai) moka tik nustatytą 7 eurų atlyginimą už kiekvieną mėnesį.

# III SKYRIUS

# ATLYGINIMO UŽ VAIKŲ MAITINIMĄ IKIMOKYKLINĖSE ĮSTAIGOSE LENGVATŲ TAIKYMAS

10. Nuo atlyginimo už vaikų maitinimą atleidžiama:

10.1. vaikų tėvai (globėjai), gaunantys piniginę socialinę paramą pagal Lietuvos Respublikos piniginės socialinės paramos nepasiturintiems gyventojams įstatymą (nuo pašalpos skyrimo mėnesio);

10.2. vaikai iš socialinių įgūdžių ugdymo ir palaikymo paslaugas gaunančių šeimų – pagal Molėtų socialinės paramos centro pažymas, nustatant atleidimo nuo mokesčio terminą.

**10.3. vaikų tėvai (globėjai), atvykę į Lietuvos Respubliką iš Ukrainos dėl Rusijos Federacijos karinių veiksmų Ukrainoje, tol, kol jie įgys teisę gauti piniginę socialinę paramą pagal Lietuvos Respublikos piniginės socialinės paramos nepasiturintiems gyventojams įstatymą (nuo pašalpos skyrimo mėnesio).**

11. Atlyginimas už vaikų maitinimą mažinamas 50 procentų, jeigu:

11.1. vaikas (vaikai) turi vieną iš tėvų (globėjų):

11.1.1. vienas iš tėvų miręs (pateikiama mirties liudijimo kopija);

11.1.2. vienas iš tėvų dingęs be žinios (pateikiama teismo sprendimo kopija);

11.1.3. vienam iš tėvų laikinai ar neterminuotai apribota tėvų valdžia (pateikiama teismo sprendimo kopija);

11.1.4. vaiką augina vienas iš tėvų (kai vaikui nenustatyta tėvystė).

11.2. šeima augina tris ir daugiau vaikų iki 18 metų ir iki 24 metų, jei jie mokosi dieninėse visų tipų mokyklose (pateikus šeimos sudėtį patvirtinančius dokumentus);

11.3. vaikas auga šeimoje, kurioje vienas iš tėvų yra moksleivis arba studentas ir mokosi mokymo įstaigos dieniniame skyriuje (pagal mokymo įstaigos pažymas);

11.4. vaikas turi didelių ar labai didelių specialiųjų ugdymosi poreikių (pagal Molėtų r. švietimo pagalbos tarnybos pažymas).

12. Kai vaikas nelanko ugdymo įstaigos, atlyginimas už maitinimą neskaičiuojamas.

**IV SKYRIUS**

**PATEISINAMŲ DOKUMENTŲ LENGVATOMS TAIKYTI PRIĖMIMAS**

13. Dokumentus, pagal kuriuos taikomos lengvatos, tėvai (globėjai) pateikia ikimokyklinio ugdymo įstaigos vadovui priimant vaiką į įstaigą, įgijus teisę į atlyginimo lengvatą, pratęsus pažymos ar kito dokumento galiojimo laiką.

14. Laiku nepateikus reikiamų dokumentų, atlyginimas skaičiuojamas bendra tvarka. Naujas atlyginimas nustatomas nuo dokumentų pateikimo datos.

15. Dokumentų galiojimas:

15.1. Molėtų r. švietimo pagalbos tarnybos pažyma galioja nuo jos išdavimo datos iki pakartotinio tyrimo;

15.2. socialinės pašalpos skyrimo pagal Lietuvos Respublikos piniginės socialinės paramos nepasiturintiems gyventojams įstatymą pažyma galioja nuo pašalpos skyrimo mėnesio ir ne ilgiau kaip tris mėnesius;

15.3. mokymo įstaigų pažymos pateikiamos 2 kartus per metus: rugsėjo ir vasario mėnesį;

16. Pasikeitus aplinkybėms arba pasibaigus teisei į lengvatą, tėvai (globėjai) privalo informuoti apie tai ikimokyklinio ugdymo įstaigos vadovą.

**V SKYRIUS**

**ATLYGINIMO Mokėjimo terminai**

17. Vaiko išlaikymo atlyginimas mokamas už praėjusį mėnesį iki kito mėnesio 25 dienos.  
 18. Įstaigos vadovas turi teisę išbraukti vaiką iš ugdytinių sąrašų, jei tėvai (globėjai) be pateisinamų priežasčių laiku nesumoka nustatyto atlyginimo.

19. Įstaigos vadovai pagal kompetenciją taiko visas teisines priemones, užtikrinančias atlyginimo surinkimą.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_